Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės 11-ajame šalių konferencijos posėdyje dėl šios konvencijos IX priede pateikto atliekų sąrašo (B sąrašas) pakeitimų /* COM/2013/093 final - 2013/0055 (NLE) */





AIŠKINAMASIS MEMORANDUMAS 1. 1989 m. kovo 22 d. priimta Konvencija dėl pavojingų atliekų tarpvalstybinių pervežimų bei jų tvarkymo kontrolės (Bazelio konvencija) šalims nustatyta pavojingų atliekų eksporto ir importo kontrolės procedūra. Konvencija įsigaliojo 1992 m. ir šiuo metu yra privaloma 175 šalims. ES yra Bazelio konvencijos šalis. 2. Bazelio konvencijos priedų keitimo procedūra nustatyta konvencijos 17 ir 18 straipsniuose. Bet kokį siūlomą pakeitimą turi parengti šalis, o sekretoriatas pateikia jo tekstą visoms šalims likus bent šešiems mėnesiams iki posėdžio, kuriame siūloma tą pakeitimą priimti. Visi tokie pakeitimai turi būti priimami šalių konferencijos posėdyje ir gali įsigalioti praėjus šešiems mėnesiams nuo datos, kurią depozitaras paskelbė pranešimo aplinkraštį. 3. Bazelio konvencijos IX priede pateikiamas atliekų sąrašas. Sąraše nurodytoms atliekoms nebus taikomas konvencijos 1 straipsnio 1 dalies a punktas, taigi pagal konvenciją jos nebus laikomos pavojingomis atliekomis, išskyrus atvejus, kai šiose atliekose yra toks I priede nurodytos medžiagos kiekis, dėl kurio pasireikštų III priede nurodyta pavojinga savybė. I priede pateiktos privalomų kontroliuoti atliekų (atliekų srautų) ir atliekų komponentų kategorijos. III priede pateiktas pavojingų savybių sąrašas. 2011 m. sausio ir vasario mėn. buvo pateiktos šios penkios paraiškos naujais įrašais papildyti Bazelio konvencijos IX priedą (B sąrašą): a) neatskiriama plastiko frakcija iš panaudotų skysčių pakuočių pirminio apdorojimo; b) spaudimui jautriais klijais klijuojamų etikečių laminato atliekos, kurių sudėtyje yra etikečių medžiagų gamyboje naudojamų žaliavų, kurių neapima konvencijos IX priedo B3020 įrašas; c) neatskiriama plastiko ir aliuminio frakcija iš panaudotų skysčių pakuočių pirminio apdorojimo; d) grynos biologiškai skaidžios atliekos iš žemės ūkio, sodininkystės, miškininkystės, daržininkystės, parkų ir kapinių priežiūros; e) daugiausiai iš popieriaus ir šiek tiek plastmasės sudaryta sudėtinė pakuotė, kurios sudėtyje nėra produkto likučių ir kurios neapima konvencijos IX priedo B3020 įrašas. 4. Pirmiau nurodyti įrašai dėl atliekų buvo laikinai įtraukti į 2006 m. birželio 14 d. Europos Parlamento ir Tarybos reglamento (EB) Nr. 1013/2006 dėl atliekų vežimo[1] IIIB priedą, kol bus priimtas sprendimas dėl jų įtraukimo į Bazelio konvencijos IX priedą (B sąrašą). Šis sprendimas priimtas Komisijos reglamentu (ES) Nr. 135/2012, kuriuo iš dalies keičiamas Reglamentas (EB) Nr. 1013/2006, įtraukiant tam tikras neklasifikuojamas atliekas į IIIB priedą[2]. 5. Neribotos sudėties darbo grupė (OEWG) 2012 m. rugsėjo 25–28 d. vykusio aštuntojo posėdžio metu atsižvelgė į pasiūlytus pakeitimus. Po diskusijų dėl šių pasiūlymų OEWG sutiko, kaip matyti jos sprendimo OEWG-8/6 2 dalyje, pateikti nagrinėti Bazelio konvencijos 11-ajame šalių konferencijos posėdyje (COP-11), kuris įvyks 2013 m. gegužės mėn., šio konvencijos IX priedo įrašo projektą: „B3075 Natūralios augalų biomasės atliekos iš žemės ūkio, sodininkystės, miškų ūkio, daržų, parkų ir kapinių, kurių sudėtyje nėra I priede nurodytų medžiagų tokios koncentracijos, kad pasireikštų III priede nurodytos pavojingos savybės, ir nėra invazinių rūšių“. Be to, OEWG atsižvelgė, kaip matyti Sprendimo OEWG-8/6 3 dalyje, į šio galimo pakaitinio konvencijos IX priedo įrašo projektą, numatytą pateikti nagrinėti COP-11, kuriame keturi iš pateiktų pasiūlymų gali būti sujungti, pažymint, kad pasiūlytas pakeitimas dėl etikečių laminato atliekų gali būti ir neįtrauktas: „B3025 [Daugiausiai] iš popieriaus, plastmasės ir aliuminio [ir frakcijų, kurių sudėtyje yra šių medžiagų], gautų po pirminio tokių pakuočių apdorojimo [įskaitant [spaudimui jautriais klijais klijuojamų] etikečių laminato atliekas], sudaryta sudėtinė pakuotė, kurios sudėtyje nėra produkto likučių ir I priede nurodytų medžiagų tokios koncentracijos, kad pasireikštų III priede nurodytos pavojingos savybės“. 6. COP-11 gali būti nuspręsta į konvencijos IX priedą (B sąrašą) įtraukti bet kokius įrašus dėl atliekų, pasiūlytus pirmiau nurodytose paraiškose, arba bet kokius įrašus dėl atliekų, kuriuos savo 8-ajame posėdyje pateikė neribotos sudėties darbo grupė (OEWG), arba bet kuriuos pirmiau nurodytus įrašus su pakeitimais. 2013/0055 (NLE) Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės 11-ajame šalių konferencijos posėdyje dėl šios konvencijos IX priede pateikto atliekų sąrašo (B sąrašas) pakeitimų EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 191 straipsnio 1 dalį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) Konvencija dėl pavojingų atliekų tarpvalstybinių pervežimų bei jų tvarkymo kontrolės (Bazelio konvencija) įsigaliojo 1992 m.; (2) pagal Bazelio konvencijos 17 ir 18 punktus šios Konvencijos pakeitimai priimami šalių konferencijos posėdyje; (3) 2011 m. sausio ir vasario mėn. buvo pateiktos penkios paraiškos naujais įrašais dėl atliekų papildyti konvencijos IX priedą (B sąrašą). Šie įrašai buvo laikinai įtraukti į 2006 m. birželio 14 d. Europos Parlamento ir Tarybos reglamento (EB) Nr. 1013/2006 dėl atliekų vežimo[3] IIIB priedą, kol bus priimtas sprendimas dėl jų įtraukimo į Bazelio konvencijos IX priedą (B sąrašą) Komisijos reglamentu (ES) Nr. 135/2012, kuriuo iš dalies keičiamas Reglamentas (EB) Nr. 1013/2006, įtraukiant tam tikras neklasifikuojamas atliekas į IIIB priedą[4]; (4) neribotos sudėties darbo grupė (OEWG), atsižvelgusi į pateiktus pasiūlymus, savo 8-ajame posėdyje, kuris įvyko 2012 m. rugsėjo 25–28 d., išreiškė sutikimą pateikti nagrinėti Bazelio konvencijos 11-ajame šalių konferencijos posėdyje dviejų konvencijos IX priedo įrašų projektus; (5) Bazelio konvencijos 11-ajame šalių konferencijos posėdyje gali būti nuspręsta į konvencijos IX priedą (B sąrašą) įtraukti bet kuriuos paraiškose pasiūlytus įrašus dėl atliekų, arba bet kuriuos įrašus dėl atliekų, kuriuos savo 8-ajame posėdyje pateikė neribotos sudėties darbo grupė (OEWG), arba bet kuriuos pirmiau nurodytus įrašus su pakeitimais, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis Bazelio konvencijos 11-ajame šalių konferencijos posėdyje, yra įtraukti į konvencijos IX priedą (B sąrašą) bet kuriuos pateiktose paraiškose pasiūlytus įrašus dėl atliekų arba bet kuriuos įrašus dėl atliekų, kuriuos savo 8-ajame posėdyje pateikė neribotos sudėties darbo grupė (OEWG), arba bet kuriuos pirmiau nurodytus įrašus su atitinkamais pakeitimais. Sąjungos atstovai Bazelio konvencijos 11-ajame šalių konferencijos posėdyje gali be tolesnio Tarybos sprendimo susitarti dėl nedidelių šios pozicijos pakeitimų. 2 straipsnis Priimtas Bazelio konvencijos 11-ojo šalių konferencijos posėdžio sprendimas dėl konvencijos IX priedo (B sąrašo) pakeitimų turi būti paskelbtas Europos Sąjungos oficialiajame leidinyje. 3 straipsnis Šis sprendimas įsigalioja [ ]. Priimta Briuselyje Tarybos vardu Pirmininkas [1] OL L 190, 2006 7 12, p. 1. [2] OL L 46, 2012 2 17, p. 30. [3] OL L 190, 2006 7 12, p. 1. [4] OL L 46, 2012 2 17, p. 30.